ไฟแนนซ์ทูเดย์
โดย...ใจฮิน
3 ก.ย. 2558

โดย...ใจฮิน
...มาตรการกระตุ้นเศรษฐกิจ 1.36 แสนล้านบาท สยบความผันผวนเศรษฐกิจโลกไม่อยู่ ตลาดหุ้นไทยยังตกหนัก ทำให้ฤกษ์ไม่ดีในวันแถลงเปิดตัวมาตรการ
...สมคิด จาตุศรีพิทักษ์ รองนายกรัฐมนตรี พูดบนเวทีแถลงมาตรการกระตุ้นเศรษฐกิจ ว่า ต่อไปนี้ต้องให้ อภิศักดิ์ ตันติวรวงศ์ รมว.คลัง พูดให้มากหน่อย เพราะถ้าเงียบพูดน้อยเหมือนตอนเป็นนายแบงก์เห็นทีจะไม่เป็นผลดีกับการบริหารกระตุ้นเศรษฐกิจในช่วงที่ย่ำแย่แบบนี้
...ผู้บริหารที่คลังเริ่มเป็นห่วงกับมาตรการกระตุ้นเศรษฐกิจของรัฐ โดยเฉพาะการลดหย่อนภาษีให้ผู้ประกอบการเพื่อดึงให้ลงทุนให้ไวขึ้น เพราะลำพังที่ผ่านมาไม่ลดภาษีรายได้ประเทศก็ย่ำแย่อยู่แล้ว หากมาลดในช่วงนี้เพิ่มเห็นทีรายได้รัฐบาลจะสาหัสมากขึ้น
...คาดว่าในไม่ช้านี้ รองนายกฯ สมคิด มีคิวมามอบนโยบายที่กระทรวงการคลัง คงมีการบ้านเรื่องการกระตุ้นเศรษฐกิจเฟสสองสามสี่กันให้ผู้บริหารกระทรวงการคลัง รวมถึงแบงก์รัฐต้องออกแรงออกเงินกันอีกมาก
...สมชัย สัจจพงษ์ อธิบดีกรมศุลกากร ว่าที่ปลัดคลังคนใหม่ ตอนนี้ยังเดินสายตรวจงานตามด่านต่างๆ ถือเป็นการเดินสายอำลาตำแหน่ง ขณะที่ กุลิศ สมบัติศิริ ผู้อำนวยการสำนักงานคณะกรรมการนโยบายรัฐวิสาหกิจ (สคร.) ว่าที่อธิบดีกรมศุลกากรคนใหม่ ช่วงนี้ต้องหาเวลาว่างศึกษางานกรมศุลกากร เพราะรู้ดีว่างานนี้หนักหนาแสนสาหัส หากเตรียมตัวไม่ดีก็มีโอกาสเจ็บตัวได้ง่าย